钦定古今图书集成/明伦汇编/氏族典/第195卷 > 《廖用贤尚友录》 > 刁彦能
## 钦定古今图书集成/明伦汇编/氏族典/第195卷 > 《廖用贤尚友录》 > 刁彦能

按《十国春秋》，南唐刁彦能，字德明，上蔡人。父礼，遇乱
徙家宣州。彦能少孤贫，事母以孝闻。初隶节度使王
茂章，茂章叛吴归吴越，彦能以帐下当从，使家人扶
其母俟于路。彦能至，抱母泣告茂章曰：“老母在此，不
能舍而从公，敢请死。”茂章哀其意，许之，乃驰还宣州，
而城中已乱，彦能登城，以剑招之，绐曰：“我从王府来，
大军且至，尔辈无妄动。”众信之，稍定，义祖闻而嘉之，
以为军校，事其子知训于广陵。知训狂恣，彦能每以
书切谏，不听，然亦不加罪。牙将马谦以众拥吴主登
宫门，将杀知训，彦能从朱瑾入，手斩谦以献，赏赉甚
厚。然彦能警敏，料知训必败，而人望在烈祖，心常附
焉。知训忌烈祖，数欲害之。常与烈祖饮酒，而伏剑土
室中，彦能行酒，以手爪掐烈祖，烈祖悟，亟起去。又常
从知训宴烈祖于山光寺，复欲加害。弟知谏指语烈
祖，烈祖亦驰去。知训取佩刀授彦能，追杀之，及于途，
举刀示烈祖，乃还，以不及告。既而知训见杀，义祖稍
知其罪恶，将吏多被谴责，见彦能《谏书》，独善之。复使
事知谏于润州，迁裨将。烈祖代吴，入为环卫，迁天威
军都虞候、左街使。金陵大水，秦淮溢，东关尢被害，彦
能请筑堤为斗门疏导之，水患稍息。元宗立，出为永
平军节度使，徙信州，又徙建州留后、昭武军节度使。
彦能好读书，在镇委任文吏，颇有治称。好作诗，间与
李建勋相赠答，建勋因燕见及之，元宗笑曰：“殊不知
彦能乃西班学士也。”性矜庄，燕处容服不少惰。所居
虽传舍，一日必葺。时贵会饮，若周宗、何敬洙辈，或蓬
首裸袒，彦能坐则肃然。保大末卒，年六十八。子衎，为
宋名臣。